กลุ่มปตท.ฮิตหุ้นกู้นอก
ไทยออยล์ขาย3หมื่นล.ล็อกเงินยาวสผ.สนใจระดมเงินต่างประเทศด้วย
25 ม.ค. 2556

ไทยออยล์ขาย3หมื่นล.ล็อกเงินยาวสผ.สนใจระดมเงินต่างประเทศด้วย
เครือ PTT ทยอยขายหุ้นกู้ต่างประเทศเฉียด 1 แสนล้าน ตลาดเปิดได้ดอกเบี้ยดี กู้ยาว ล่าสุด TOP ขาย 3 หมื่นล้านเกลี้ยง ล็อกเงินยาว 30 ปี 
นายวีรศักดิ์ โฆสิตไพศาล ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ (TOP) เปิดเผยว่า บริษัทประสบความสำเร็จในการเสนอขายหุ้นกู้วงเงิน 1,000 ล้านเหรียญสหรัฐ หรือประมาณ 3 หมื่นล้านบาท ให้กับนักลงทุนสถาบันต่างประเทศ ซึ่งมีความต้องการซื้อมากกว่าที่เสนอขายอย่างมาก
หุ้นกู้ที่เสนอขายครั้งนี้แบ่งเป็น 2 ชุด คือ วงเงิน 500 ล้านเหรียญสหรัฐ หรือ 1.5 หมื่นล้านบาท มีอายุ 10 ปี จ่ายดอกเบี้ยในอัตรา 3.625% ต่อปี และวงเงิน 500 ล้านเหรียญสหรัฐ หรือ 1.5 หมื่นล้านบาท อายุ 30 ปี โดยจ่ายดอกเบี้ย 4.875% 
สำหรับเงินที่ได้จากการขายหุ้นกู้ครั้งนี้ จะนำไปชำระคืนหนี้เงินกู้ที่จะครบกำหนด และนำไปใช้เป็นเงินทุนหมุนเวียนรวมถึงการขยายธุรกิจ
“บริษัทตัดสินใจออกหุ้นกู้สกุลต่างประเทศอายุ 30 ปี เพื่อต้องการจัดโครงสร้างเงินกู้ให้มีอายุเฉลี่ยยาวขึ้น หลังออกรอบนี้จะทำให้อายุเกินกู้เฉลี่ยอยู่ที่ 11 ปี จากก่อนหน้าที่ไม่ถึง 10 ปี และไม่ทำให้โครงสร้างหนี้ต่อทุนเปลี่ยนแปลงไป ยังคงอยู่ที่ระดับ 0.2 เท่า ซึ่งต่ำมากและยังต่ำกว่าเป้าหมาย ที่ บริษัท ปตท. กำหนดไว้ว่าจะต้องอยู่ในระดับ 1 ต่อ 1 ปี ทำให้บริษัทมีความสามารถในการกู้ได้อีกมากหากมีความจำเป็น” นายวีรศักดิ์ กล่าว 
ทั้งนี้ นับจากช่วงปลายปี 2555 ถึงต้นปี 2556 บริษัทในเครือ ปตท. (PTT) นำโดย PTT ได้ออกไปขายหุ้นกู้ต่างประเทศต่อเนื่อง โดย PTT ขายวงเงิน 1,100 ล้านเหรียญสหรัฐ หรือ 3.3 หมื่นล้านบาท อายุ 10 ปี วงเงิน 500 ล้านเหรียญสหรัฐ จ่ายดอกเบี้ย 3.37% และอายุ 30 ปี วงเงิน 600 ล้านเหรียญสหรัฐ จ่ายดอกเบี้ย 4.5% ขณะที่ ปตท.เคมิคอล (PTTGC) ขายหุ้นกู้วงเงิน 1,000 ล้านเหรียญสหรัฐ หรือ 3 หมื่นล้านบาท อายุ 10 ปี จ่ายดอกเบี้ย 4.25%
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า หลังได้รับเงินเพิ่มทุน ฐานะการเงินของบริษัทมีความแข็งแกร่ง โดยอัตราหนี้สินต่อทุน (ดีอี) ของบริษัทลดลงจาก 0.7 เท่าเหลือ 0.35 เท่า ซึ่งต่ำกว่าระดับเพดานที่บริษัทกำหนดไว้ไม่ให้เกิน 0.5 เท่า ทำให้บริษัทมีศักยภาพในการระดมทุนได้อีก 1,500 ล้านเหรียญสหรัฐ 
ในปีนี้บริษัทมีแผนออกหุ้นกู้บางส่วนเพื่อไถ่ถอนหุ้นกู้ชุดเดิมที่จะครบกำหนด และในจังหวะค่าเงินบาทแข็งนั้นอาจมีส่วนหนึ่งในการพิจารณาออกหุ้นกู้ในรูปสกุลเหรียญสหรัฐ แต่ไม่ได้ส่งผลอย่างมีนัยสำคัญ เนื่องจากรายได้และค่าใช้จ่ายของบริษัทอยู่ในรูปของสกุลเงินสหรัฐอยู่แล้ว
สำหรับแผนลงทุนระยะ 5 ปี 2.4 หมื่นล้านเหรียญสหรัฐนั้น ยังไม่ได้รวมวงเงินของการเข้าซื้อกิจการ ส่วนการใช้เงินเพื่อพัฒนาในโคฟนั้น ประเมินว่าจะใช้เงิน 1,300 ล้านเหรียญสหรัฐ ระยะ 7 ปีข้างหน้า แบ่งเป็น 2 ส่วน ส่วนแรก 500 ล้านเหรียญสหรัฐ เพื่อใช้ในการพัฒนางานต้นน้ำและอีกประมาณ 800 ล้านเหรียญสหรัฐ ใช้ลงทุนโรงงานส่วนที่แปลงก๊าซเป็นของเหลว ในส่วนนี้อยู่ระหว่างการศึกษาร่วมกับพันธมิตรอาจจะขอสินเชื่อโครงการ อาจทำให้เงินที่ใช้ลงทุนอาจไม่ถึงระดับดังกล่าว 
นายเทวินทร์ ยังกล่าวถึงยอดขายของบริษัทในปีนี้ คาดว่าจะอยู่ที่ 3.1 แสนบาร์เรล เทียบเท่าน้ำมันดิบต่อวันเพิ่มขึ้นจากปีที่ผ่านมาทำได้ 2.76 แสนบาร์เรล เนื่องจากการแหล่งผลิตในมอนทาราเริ่มดำเนินการ และบงกชใต้ดำเนินการเต็มปี 
อย่างไรก็ตาม ความเสี่ยงของ PTTEP มีหลายด้าน และยอมรับว่าวงจรยอดขายในช่วงปี 2556-2557 ยังมีการเติบโตที่ดี แต่เมื่อเข้าสู่ปี 2558-2559 อาจทรงตัว